Alle tog mellem Næstved og Roskilde holder i øjeblikket stille, efter et kabel er blevet brændt over.

En påsat brand i nogle kabler langs banelegemet syd for Køge Station har lørdag sat en stopper for togdriften mellem Roskilde og Næstved.

Banedanmark oplyser til TV 2, at de mener, der er tale om hærværk, og at togene ikke kommer i drift igen på strækningen før tidligst søndag morgen.

- Skaderne er meget omfangsrige, så togbusserne vil køre resten af dagen, så en forsigtig prognose er, at togene vil køre igen i morgen tidlig, siger sektionschef Claus Christiansen.

Midt- og Vestsjællands Politi har talt med nogle mindreårige drenge, som har fyret krudt af ved stationen:

- Hvis det er dem, så mener vi ikke, at der er tale om hærværk. Det kaldes hærværk, hvis man har ødelagt noget med forsæt, og det er ikke tilfældet her, mener vi, siger vagtchef Henrik Jørgensen til Ritzau.

Togbusser indsat

DSB's informationschef Tony Bispeskov siger til TV 2, at DSB har indsat togbusser på strækningen.

Hos Østsjællands Beredskab fortæller indsatsleder Torben Østergaard, at man omkring klokken 13.21 modtog en melding om brand.

- Der var ild i nogle kabelbakker langs skinnerne syd for Køge Station. Det brændte stadig, da vi ankom, så vi slukkede det, fortæller han.

DSB oplyser på sin hjemmeside, at branden har forvoldt problemer med fjernstyringsanlægget, og at det er grunden til, at togene ikke kan køre.

Banedanmark giver rejsende en ny prognose om arbejdet søndag morgen klokken 8.15. Indtil da opfordrer Claus Christiansen rejsende til at holde sig opdateret på Banedanmark og DSB's hjemmesider.